Man skuldig aan gru-moordAljar Swartz. Foto: Catherine Rice/ANA Regter Elize Steyn het Aljar Swartz Maandag in die Wes-Kaapse hooggeregshof ook skuldig bevind op drie aanklagte van uitlokking om moord te pleeg. Swartz het verlede maand erken dat hy Lee Adams op 17 Oktober 2013 verwurg het. Hy het hom hierna verskeie kere met ŉ mes gesteek en toe onthoof. ŉ Veiligheidswag het Adams se lyk naby ŉ verlate skool gevind terwyl Adams se kop gevind is waar dit in ŉ vlak graf in Swartz se tuin begrawe is. Die staatsaanklaer Carine Teunissen het vroeër aan die hof gesê dat Swartz vir Adams onder valse voorwendsels na die skool gelok het. Hy het glo aan Adams gevra of hy saam met hom dagga wil rook. Teunissen het gesê dit was moord met voorbedagte rade. Swartz het glo beplan om Adams se kop aan ŉ sangoma te verkoop vir R5 000. Swartz het beweer dat hy ŉ satanis was ten tyde van die moord. Teunissen het dit egter bevraagteken en gesê daar was geen tekens van ŉ satanistiese ritueel op die moordtoneel nie. Volgens Teunissen het Swartz ook vier ander mense probeer oortuig om saam met hom die moord te pleeg. Swartz sal op 28 April gevonnis word. Lees alle vorige berigte oor Aljar Swartz op Maroela Media.